
בוחרים בחיים 
עקיבא סגל
שיח לשבת נצבים-וילך
בפרשתנו מופיע הפסוק המכונן של תודעת הבחירה החופשית בתורה:

הַעִדֹתִי בָכֶם הַיּוֹם אֶת-הַשָּׁמַיִם וְאֶת-הָאָרֶץ: הַחַיִּים וְהַמָּוֶת נָתַתִּי לְפָנֶיךָ, הַבְּרָכָה וְהַקְּלָלָה, וּבָחַרְתָּ בַּחַיִּים לְמַעַן תִּחְיֶה אַתָּה וְזַרְעֶךָ.

הצרימה בולטת כבר מקריאה ראשונית ורדודה של הפסוק: מצד אחד ה' מציב בפנינו חיים ומוות, ברכה וקללה, אך מצד שני מצווה עלינו "ובחרת בחיים"! איזו מין בחירה חופשית היא זו? ניסיון לפתרון קושיה זו מציע רש"י בעקבות הגמרא: "עצה טובה הוא דקא משיא ליה". זאת אומרת, בחציו הראשון של הפסוק פונה אלינו ה' כמלך רציונלי קר ומודיע לנו רשמית שבפנינו 2 אפשרויות. בחציו השני של הפסוק הוא תוקע את מרפקו במותנינו וכמו אב רחום לוחש לנו באוזן: "אבל בְּחִיאַת, אל תהיה טמבל, תבחר בחיים". גם מושגי המצווה ושכר המצווה נראים מבולבלים כאן, שהרי מהניסוח הפרדוקסלי "ובחרת בחיים למען תחיה" לא ברור אם החיים הם הטוב או השכר המגיע כתוצאה מהבחירה בטוב, הכדאיות שבו.

אולם, עיון במכלול הפסוקים שעומד לפנינו מראה שהשאלה בעינה עומדת, ואף מתחזקת על רקע הפסוקים הקודמים:

רְאֵה נָתַתִּי לְפָנֶיךָ הַיּוֹם אֶת-הַחַיִּים וְאֶת-הַטּוֹב וְאֶת-הַמָּוֶת וְאֶת-הָרָע. אֲשֶׁר אָנֹכִי מְצַוְּךָ הַיּוֹם לְאַהֲבָה אֶת ה' אֱלוֹקֶיךָ לָלֶכֶת בִּדְרָכָיו וְלִשְׁמֹר מִצְו‍ֹתָיו וְחֻקֹּתָיו וּמִשְׁפָּטָיו וְחָיִיתָ וְרָבִיתָ וּבֵרַכְךָ ה' אֱלוֹקֶיךָ בָּאָרֶץ אֲשֶׁר-אַתָּה בָא-שָׁמָּה לְרִשְׁתָּהּ. וְאִם-יִפְנֶה לְבָבְךָ וְלֹא תִשְׁמָע וְנִדַּחְתָּ וְהִשְׁתַּחֲוִיתָ לֵאלֹהִים אֲחֵרִים וַעֲבַדְתָּם. הִגַּדְתִּי לָכֶם הַיּוֹם כִּי אָבֹד תֹּאבֵדוּן לֹא-תַאֲרִיכֻן יָמִים עַל-הָאֲדָמָה אֲשֶׁר אַתָּה עֹבֵר אֶת-הַיַּרְדֵּן לָבוֹא שָׁמָּה לְרִשְׁתָּהּ. הַעִדֹתִי בָכֶם הַיּוֹם אֶת-הַשָּׁמַיִם וְאֶת-הָאָרֶץ הַחַיִּים וְהַמָּוֶת נָתַתִּי לְפָנֶיךָ הַבְּרָכָה וְהַקְּלָלָה וּבָחַרְתָּ בַּחַיִּים לְמַעַן תִּחְיֶה אַתָּה וְזַרְעֶךָ. לְאַהֲבָה אֶת ה' אֱלוֹקֶיךָ לִשְׁמֹעַ בְּקֹלוֹ וּלְדָבְקָה-בוֹ כִּי הוּא חַיֶּיךָ וְאֹרֶךְ יָמֶיךָ לָשֶׁבֶת עַל-הָאֲדָמָה אֲשֶׁר נִשְׁבַּע ה' לַאֲבֹתֶיךָ לְאַבְרָהָם לְיִצְחָק וּלְיַעֲקֹב לָתֵת לָהֶם.

ולמען הסר ספק, רש"י טורח ומסביר לנו:

זה תלוי בזה – אם תעשה טוב הרי לך חיים, ואם תעשה רע הרי לך המות, והכתוב הולך ומפרש היאך: "אשר אנכי מצווך היום לאהבה" – הרי הטוב, ובו תלוי "וחיית ורבית" – הרי החיים. "ואם יפנה לבבך" – הרי הרע – "כי אבוד תאבדון" – הרי המוות.

אם כן, הדברים ברורים וחדים: הקב"ה מציב בפנינו את הטוב ואת הרע, את החיים ואת המוות, ונותן לנו זכות בחירה הוגנת: בחר בטוב ותחיה, בחר ברע ותמות. ואנו חוזרים ותמהים, איזו מין בחירה חופשית היא זו? ומה ההבדל בין להגיד את זה ובין להגיד שאין בחירה כלל והקב"ה אוסר עלינו לבחור ברע? האמירה פה היא בסגנון של "אם אתה רוצה לחיות – כדאי שתבחר בטוב".

בהנחה שאחד הדחפים הבסיסיים ביותר של האדם הוא הרצון לחיות – עלינו להגיד שבעצם אין לנו בחירה: הקב"ה מציב בפנינו את הטוב ואת הרע, אבל דואג להציב מקלות וגזרים בהתאם שמכווינים אותנו היישר למקום הרצוי והישר.

בחינה קצרה של צדדי הנושא תראה שעובדת היותנו משוללי בחירה בהחלט משחקת לטובתנו – מי בכלל צריך את הבחירה הזאת? הקב"ה יודע בדיוק מה הכי טוב בשבילנו ומוביל אותנו למקום הכי כדאי. אז למה לתת לנו לטעות בדרך, להתקע בשדות קוצים, ולחטוף מכות מקל בדרך אל הגזר הנכסף והמרוחק?

כנראה שבסופו של דבר ה' כן מעוניין בבחירה המלאכותית שלנו, שאנחנו נלך בדרך הנכונה ונחשוב שאנחנו בוחרים בזה. אז נכון שהוא מכווין אותנו ולעתים אף לא משאיר לנו ברירה אלא ללכת בדרך הנכונה, אבל בסופו של דבר נראה שהקב"ה רוצה שאנחנו נלך בה, גם אם בשביל זה הוא יצטרך לנתב אותנו אליה בצורה גסה עד לבלתי השאיר לנו ברירה אחרת. הוא רוצה שנגיד "אני בוחר בטוב", ומוכן לדחוק אותנו לפינה בשביל זה. כי גם כשהמה ידוע מהראש, האיך לא תמיד, וה"איך" הזה הוא הבחירה שלנו, בעצם.
...אבל כעת הוא הבין סוף סוף מה שדמבלדור ניסה להסביר לו. זה כמו ההבדל, חשב לעצמו, בין להיות מובל בכוח אל הזירה שבה תיאבק על חייך, לבין כניסה לזירה מתוך בחירה, בראש מורם. אולי יהיו מי שיגידו שלמעשה אין פה בחירה, אבל דמבלדור יודע – וגם אני יודע זאת, חשב הארי בפרץ של גאווה עזה, וגם הורי ידעו זאת – שזהו כל ההבדל שבעולם.

